ועדת החינוך, התרבות והספורט, כנסת 16, פרוטוקול מספר 490, 2005-09-27 08:30

אברהם פורז: אני רוצה להתנצל בפניכם על השעה המוקדמת יחסית של הישיבה.

אברהם פורז: זהו המועד היחיד שבו למנכ"לית היה זמן פנוי.

אברהם פורז: על סדר יומנו פרסומו החלקי של דוח דוברת.

4400: בוקר טוב לכולם.

4400: ב-1 בספטמבר התחלנו ביישום שלב א' של הרפורמה הגדולה ב-35 ישובים.

4400: יממה קודם לכן הגענו להסכם עם ארגוני המורים שאנחנו מתחילים את היישום הזה כניסוי לשנה אחת.

4400: אנחנו פותחים גם ועדת מעקב משותפת על מנת לראות איך הנושא מתקדם?

4400: האם ההמלצות מיושמות?

4400: האם יש מקום לשינויים או לשיפורים או ביטול כזה או אחר?

4400: בנוסף, הסכמנו לשלב גם מורים, שיחפצו בכך, ביום לימודים ארוך.

4400: נתבקשנו על ידי הסתדרות המורים לא להעמיס על המורים הללו שעות מסויימות.

4400: לוח הזמנים הזה קצת הקשה עלינו כי לפחות חודשיים קודם לכן, נערכו 35 הישובים למערכת שעות של 5 ימים, והם שיבצו במערכת השעות גם מורים וגם מדריכים בהתאם למקצועות ההעשרה.

4400: שינוי במערכת יממה לפני פתיחתה קצת שיבשה את הפתיחה המסודרת.

4400: למרות זאת, חשבנו שזה שווה כי רצינו שהמורים יהיו חלק אינטגרלי מהתכנית.

4400: יחד עם זאת, ידענו שלא בכל שעות ההעשרה ישובצו מורים.

4400: למשל בשיעורי שח-מט או יוגה, לא בהכרח יימצא מורה בבית הספר שיכול ללמד מקצועות אלה.

4400: יש לנו עניין שהמורים ישולבו, אבל לא בכל מחיר, תלוי באופי ההעשרה.

אברהם פורז: אבל המנהל לא יעשה העשרה אם לא יהיה לו עם מי.

4400: השיטה שהכל ריכוזי והכל מלמעלה לא מקובלת עלי.

4400: לכן אמרתי שבית הספר יחליט מה מתאים עבורו והוא יעשה את המאמצים בהתאם.

4400: אם הוא לא השיג מורה מתאים, אז הוא יימצא חלופה.

4400: מצד שני לא יכול להיות שמנהל יגיד שאם יש לו מורה לגיאוגרפיה אז הוא יעשה העשרה בגיאוגרפיה.

4400: בהחלט רצינו לשלב בתוך התכנית - - -

אברהם פורז: האם למנהל בית הספר יש חופש מוחלט?

4400: בוודאי, על זה אני מדברת.

4400: לא נחשק אותו מראש ונאמר לו שיעשה העשרות רק ממלאי המורים שלו.

4400: רצינו לתת ליום הלימודים הארוך נופך אחר – לא רק למידה מכבידה אלא גם משהו לנשמה.

4400: כל העשרות האלה הן בתקציב תוספתי.

4400: יש לימודים סדירים שעובדי המדינה מלמדים בהם ואלה שעות התקן.

4400: יש תקציב שניתן ובו מעסיקים עובדים נוספים, בין אם זה מתוך עובדי המדינה שמקבלים את תוספת העשרה בכסף, או שמביאים מדריכים מבחוץ.

אברהם פורז: אותי מעניין העניין הפורמלי.

אברהם פורז: מי חותם על הסכם?

4400: המנהל דרך הרשות.

4400: אלה שעות תקן ולא שעות אפקטיביות.

4400: אגב, השכר לשעה גבוה יותר מהשכר הרגיל כי הוא מגלם בתוכו כל מיני זכויות שבד"כ לא נמצאות בשעה תיקנית.

4400: אני מעריכה שהרשות המקומית היא זאת שעושה את החוזים.

אברהם פורז: אם מדובר במורים, למה זה דרך הרשות המקומית?

4400: כי אלה תוספות שיקליות ולא תקנים.

4400: זה לא החוזה שלהם עם המדינה מבחינת שעות תקן.

רן ארז: מה ההבדל בין זה לבין חוגים רגילים שניתנים בבית הספר?

4400: שום דבר, זה אותו דבר.

רן ארז: אז מה הועילו חכמים בתקנתם?

4400: לא הועילו בכלל, אבל זה המצב.

יוסי שריד: למה זה כך?

יוסי שריד: הרי את יום שישי גרעתם - - -

4400: השעות שנגרעו מיום שישי נכנסו למערכת בשעות תקן רגילות ובהם לא נגענו ולא קיצצנו.

4400: זה תקציב תוספתי על פני השעות השבועיות שהיו וחולקו היום אחרת במסגרת 5 ימים.

יוסי שריד: כמה שעות הוספתם?

4400: זה לא שעות, זה תקציב שיקלי בהיקף של 70 מיליון?

יוסי שריד: מה זה אומר מבחינת השעות?

שמואל הר נוי: זה 6-10 שעות.

יוסי שריד: זה בסך הכל השעות של יום שישי.

4400: לא, זה בנוסף.

4400: קושי נוסף היה שברגע שחתמנו על ההסכם, דרשו הארגונים שהשכר הזה יהיה גבוה יותר משכר של מדריך.

4400: מדריך מקבל 70 שקלים בממוצע והוסכם שמורה יקבל 110 שקלים על שעת העשרה, וזאת כחלק מההסכם.

4400: יצאנו לדרך ואני רוצה להציג מצגת שתיתן פירוט מדוייק מה עשינו בכל אחת מהרשויות ואיפה אנחנו עומדים נכון להיום.

4400: (מוקרנת מצגת): בניסוי משתתפים 35 ישובים.

4400: יש את כל המגוון של בתי הספר: ממלכתי, ממלכתי דתי, יעודי ולא יעודי, צפון, דרום, מרכז, פריפריה וכדומה.

4400: המרכיבים שלקחנו מתוך התכנית הגדולה כוללים יום לימודים מלא מ-8 עד 15.00 או עד 16.00, כל ישוב לפי היכולות שלו.

4400: במסגרת יום לימודים מלא אנחנו נותנים תגבור לימודי, עזרה בשיעורי בית ושיעורי העשרה על ידי מורי בית הספר ומדריכים מבחוץ.

יוסי שריד: 125,000 תלמידים זה נתון חסר ערך לענייננו, כי זה לא במסגרת הרפורמה.

נוח שלו: אלה כל תלמידי א' עד יב' בכל הישובים.

יוסי שריד: זה לא מענייננו בכל הקשור לרפורמה.

4400: זה כן עניינו משום שמעבר לבתי הספר היסודיים, ששם לומדים 67,000 תלמידים, יש את תלמידי חטיבות הביניים והתיכוניים שעברו ל-5 ימי לימודים.

יוסי שריד: 5 ימים זה בגלל הקיצוץ, לא בגלל הרפורמה.

4400: זה חלק מהרפורמה.

יוסי שריד: זה החלק המקצץ.

4400: 125,000 תלמידים עברו ל-5 ימי לימודים במסגרת הרפורמה.

יוסי שריד: 125,000 זה נתון שמסלף את התמונה, כי חוץ מקיצוץ של יום שישי, לא קרה שם שום דבר.

יוסי שריד: אז אפשר לומר שלגבי 125,000 - - -

4400: אמרתי ש-125,000 תלמידים קיבלו יום לימודים מלא?

4400: לא אמרתי.

4400: כדאי שתדע: גם תכנית אסא למניעת שתיית אלכוהול חלה עליהם.

יוסי שריד: 67,000 זה המספר הרלוונטי לגבינו, כל השאר זה תוספות.

יוסי שריד: איזה אחוז הם מכלל התלמידים?

יוסי שריד: הרפורמה נועדה לא רק ליסודי.

יוסי שריד: יום יומיים לפני שהתחילה הרפורמה נמסר על ידי משרד החינוך שמדובר בערך ב-10% מכלל תלמידי ישראל.

יוסי שריד: הרפורמה אמורה להיות גם בבתי הספר היסודיים וגם בבתי הספר התיכוניים.

יוסי שריד: המספר הרלוונטי לגבינו הוא 67,000 מכלל תלמידי ישראל שעליה צריכה לחול הרפורמה, הם בערך 3%.

4400: 10% מכלל תלמידי היסודי בארץ.

יוסי שריד: אני שואל על כלל התלמידים כי הרפורמה צריכה לחול על כלל התלמידים.

יוסי שריד: בפועל, זה בערך 3%?

4400: אם כך חישבת, אני מקבלת את החישוב.

יוסי שריד: אז זה 3% ולא 10%.

4400: מלבד יום לימודים מלא יש לנו פיצול של כיתות א': 10 שעות בשבוע מתפצלים לקבוצות של עד 20 ילדים.

4400: בהמשך אני אראה כמה מהם יתפצלו ממש עם שתי מורות בשתי כיתות נפרדות, וכמה יתפצלו אבל יהיו עם שתי מורות בתוך אותה כיתה.

אברהם פורז: זה אפקטיבי ששתי מורות מלמדות באותה כיתה?

4400: כשאין ברירה זה עדיף מהמצב האחר שיש מורה אחת על 40 ילדים.

יוסי שריד: אבל הרפורמה אמרה שהכיתה תהיה קטנה.

4400: הרפורמה לא אמרה את זה בכלל, זאת החלטה פדגוגית שלי.

4400: סבסוד הזנה לאוכלוסיות חלשות: אמרנו שאנחנו הולכים על פלטרפורמה של מפעל לאומי להזנה ארצי כאשר אנחנו מסבסדים 50% מהעלות לאוכלוסיות שסומנו כחלשות.

4400: מאחר ועברנו ל-5 ימים אנחנו מעבירים תקציב להפעלת כיתות א'-ג'.

4400: התקציב הוא פר ראש, 500 שקלים לשנה עבור כל ילד.

4400: בסכום הזה הרשות צריכה להציע מגוון של פעולות וולונטריות לילדים.

4400: הם גם נותנים פעילויות לכיתות ד-ו, שבהם הפעילויות לא מסובסדות על ידנו אלא ממומנות על ידי הרשות.

4400: הזכרתי את תכנית אסא שכוללת גם את תלמידי חטיבת הביניים ובתי הספר העל-יסודיים.

4400: שכחתי להזכיר את לקויות הלמידה.

4400: הם לא היו בתכנית עצמה אבל חשבתי שנכון להכין גם תכנית כזאת.

4400: והתכנית מיושמת בהצלחה בעיר יבנה כבר 5 שנים.

4400: הנושא האחרון הוא שיפוץ תשתיות: שיפוץ חדרי שירותים ופינות עבודה ממוחשבות למורים.

4400: בהמשך אתן פירוט איפה אנחנו עומדים בנקודת הזמן הזאת ביחס לשיפוץ התשתיות.

4400: אלה הגורמים שמהם אנחנו אוספים את הנתונים שלנו.

4400: בשקף הבא יהיה פירוט לגבי כל אחת מההמלצות.

4400: באשר ליום לימודים מלא: 32 רשויות מיישמות יום לימודים מלא.

4400: 3 רשויות נוספות תיכנסנה לפי התאריכים שמצויינים כאן.

4400: לגבי בית שאן, זה ישוב שנכנס יחסית מאוחר מהיתר ולכן הוא ייערך רק לאחר החגים.

רן ארז: בכמה מתוכם ממילא היה יום לימודים ארוך?

שמואל הר נוי: 50%.

רן ארז: זאת אומרת שהתווספו עוד כ-16 ישובים.

4400: משהו כזה.

4400: לגבי יום שישי: ב-32 ישובים כבר נערכו לכך.

רן ארז: בכמה ישובים למדו 5 ימים כבר קודם?

4400: 6 ישובים.

רן ארז: ומה עם המגזר הערבי שלא מלמדים בשישי ובראשון?

רן ארז: אז זה 6 ועוד 8.

4400: אם השינוי לא כל כך גדול, אז למה ההתנגדות?

4400: פיצול כיתות א': הפיצול מבוצע ב-34 ישובים, למעט בית שאן שנכנסה מאוחר.

4400: יש פיצול פיזי לשני חדרים שזה 40% מהכיתות שמשתתפות בניסוי של שלב א'.

4400: ב-35% ישנו שילוב של שתי מורות באותה כיתה, ועבודה בחללים שבהם יש שתי מורות.

אברהם פורז: אפשר כך ללמד?

אברהם פורז: איך עושים את זה?

4400: בעירוני ט' עשו ניסוי של שילוב שתי מורות בכיתה.

4400: אגב, זה מחייב הכשרה איך ללמד בצוות.

4400: כל אחת מהמורות לקחה על עצמה התמחות במספר נושאים והיא היתה דומיננטית בנושא שלה.

4400: זה התבצע כמו שיעור ותרגיל באוניברסיטה.

4400: המורה הדומיננטית היתה מלמדת במליאה ואז התפצלו לתרגול של הנושא בעזרת המורה השניה.

מוטי סמאט: כמו שהיתה פעם מורה סייעת.

אברהם פורז: השאלה אם זה אפקטיבי ויעיל?

4400: אפשר תמיד לחזור למצב הקודם של מורה אחת שמלמדת 40 תלמידים.

4400: אם זה מה שרוצים ארגוני המורים, אז אני שואלת, איפה הדעה המקצועית?

אברהם פורז: האם אי אפשר ללחוץ שייבנו כיתות נוספות כדי שיהיה מקום לעוד כיתות?

4400: אני מעדיפה להיות ריאלית.

4400: אם הייתי חושבת שאפשר היה להשיג בינוי כיתות מאסיבי כדי לפצל, אז הייתי בוודאי הייתי עושה את זה.

4400: מאחר ואני ריאלית ואשת מעשה ולא אשת דיבורים, אז זה מה שעשיתי, ואני חושבת שצריך לברך על זה.

4400: כל מי שמבין בחינוך יברך על זה ומי שרוצה להתמקח אז - - -

יוסי שריד: המבחן הוא הביצועים מול ההכרזות.

יוסי שריד: נדמה לי שעד היום יש תשדירי שירות ברדיו שמדברים על כיתות קטנות בא' ב'.

יוסי שריד: לא מדובר על שתי מורות בכיתה, ולא זה מה שנאמר באופן ציבורי.

יוסי שריד: דובר שיהיו כיתות קטנות בא'-ב' עם לא יותר מ-20 תלמידים.

יוסי שריד: ראשי הרשויות מופיעים בתשדירים ומשבחים את המשרד החינוך.

יוסי שריד: עכשיו מסתבר שזה לא כך.

יוסי שריד: את בעצמך אמרת שזאת לא השיטה המועדפת, אבל זה נעשה בלית ברירה.

יוסי שריד: אז למה מודיעים שמפצלים את הכיתות ויש שתי כיתות?

יוסי שריד: לו הגישה היתה אחרת והיו אומרים שהגיעו למסקנה שעדיף שתי מורות בכיתה של 40 תלמידים מאשר המצב הקודם, יכול להיות שכן, ויכול להיות שלא.

יוסי שריד: אבל ההודעה היא אחרת.

יוסי שריד: ההודעה בתשדירי השירות, שעולים כסף למשלם המיסים, שמדובר בכיתות נפרדות.

יוסי שריד: אני שואל, איך כל זה עולה בקנה אחד?

4400: אני יכולה להעריך שהם לא משקרים את הציבור ומי שעלה לשידור, כנראה שיש לו פיצול בשתי הכיתות.

יוסי שריד: אבל הם מופיעים בשם הרפורמה הם לא מופיעים בשם המקום הפרטיקולרי שלהם.

4400: כל אחד מהם מופיע בשם עצמו.

יוסי שריד: גברתי, מה את מספרת לנו?

יוסי שריד: אלה תשדירי שירות לרפורמה ולא לעיר ספציפית.

יוסי שריד: הציבור צריך להתרשם שזה הסידור.

יוסי שריד: עכשיו אני אומר שזה לא הסידור.

אברהם פורז: חבר הכנסת שריד, תסיק את המסקנה ועוד מעט יהיה לך רשות דיבור.

יוסי שריד: צריך לומר אמת.

4400: אנחנו עובדים מול תשריטים של ראשי הרשויות.

4400: זאת פרוגרמה הנדסית של איך משפצים ותכף אראה לכם דוגמאות.

4400: 31 רשויות הגישו לנו תשריטים.

4400: מתוכם, 27 רשויות קיבלו הרשאה לביצוע.

4400: 4 רשויות עדיין לא הגישו.

4400: 9 רשויות מתוך ה-27 כבר נמצאות בשלבי בניה.

4400: אחרי החגים ניישר קו עם מרבית הרשויות, זה רק עניין של זמן.

4400: הרשויות עושות מאמץ אדיר.

4400: אם יש למישהו ביקורת למה זה נעשה כרגע בתוך שנת הלימודים, ולמה לא עשו את זה בחופשת הקיץ, אני רוצה להזכיר לכם את מה שאני מעדיפה לשכוח: את המאבקים האין סופיים שהיו לנו עם הארגוניים.

4400: זה לקח זמן עד שהחלטנו להתחיל באופן חד צדדי וזה נעשה כחודשיים לפני הפתיחה ולכן העיכוב.

4400: אני רוצה לומר שהניסיון של גורמים מסויימים לקחת אותנו עם סטופר ועם מיקרוסקופ ולבדוק מה כל בוקר נעשה או לא נעשה, אני חושבת שזה נסיון נלוז.

4400: הנסיון למדוד אותנו בפרקי זמן כאלה, למרות מה שעברנו בהתחלה, זה קנטרני ולא מכובד.

יוסי שריד: בשבוע שעבר חיפשתי פינת עבודה בבית הספר שבו אני מלמד וזה היה מאוד מאוד קשה.

יוסי שריד: אגב, הפיטורים בעינם עומדים.

יוסי וסרמן: אני לא יודע בדיוק על איזה רפורמה מדובר.

יוסי וסרמן: מדינת ישראל, בראשות שר האוצר ומנכ"לית משרד החינוך, חתומים על הסכם קיבוצי.

יוסי וסרמן: הסעיף הראשון בהסכם מדבר על רפורמה מוסכמת במערכת החינוך.

יוסי וסרמן: אני מודיע שהמורים במדינת ישראל לא מכירים בהמלצות דוברת ולא יבצעו.

יוסי וסרמן: הם ממשיכים לדבר על רפורמה חד צדדית כשהם חתומים על רפורמה מוסכמת.

יוסי וסרמן: אני לא מבין את ההתנהלות הזאת.

יוסי וסרמן: במדינה מתוקנת לא יתכן שהממשלה תחתום הסכם קיבוצי, והיא תינהג בצורה שונה.

יוסי וסרמן: לעניין הרפורמה: הם קוראים לה רפורמה, אני אומר שזה ניסוי וזה רחוק מלהיות רפורמה.

יוסי וסרמן: מניסיוני כמנהל בית ספר יסודי וכמי שעבד במסגרת יום חינוך ארוך כמעט כל שנותיו בהוראה, מדובר כאן בהארכת שהות ומעבר לחמישה ימים.

יוסי וסרמן: רוב הישובים עליהם מדובר עבדו כבר במסגרת הארכת שהות הרבה שנים קודם.

יוסי וסרמן: חלק מהם עובדים במערך של 5 ימים אולי עשרות שנים, בטח בתי הספר הערביים, כך גם בהתיישבות העובדות ובמועצות האזוריות.

יוסי וסרמן: אני מאוד מאוד מעוניין, מייחל שהדברים ישתפרו.

יוסי וסרמן: אני אתן עכשיו הערכה, נכון להיום.

יוסי וסרמן: ביקשתי משלושה ראשי סניפים של הסתדרות המורים לתת לי נתונים מה קורה בישובים שלהם, איך הדברים מתפתחים.

יוסי וסרמן: מדובר ברמלה, כרמיאל ובמועצה אזורית עמק יזרעאל ומגדל העמק.

יוסי וסרמן: רמלה היא העיר הגדולה ביותר שבה מתבצע הניסוי.

יוסי וסרמן: ובכן, המצב גרוע ורע מאוד.

יוסי וסרמן: דיברתי עם גב' תירוש והיא יודעת בדיוק מה קורה, שוחחנו שלוש או 4 פעמים בעניין זה.

יוסי וסרמן: היא אומרת שאחרי החגים הדברים ייראו אחרת.

יוסי וסרמן: אני חתום על הסכם לביצוע ניסוי ואני רוצה שהוא יצליח, אבל נכון לרגע זה אין תקציבים.

יוסי וסרמן: כל התקציב ניתן מראש להעסקת מדריכים.

יוסי וסרמן: אין תקציב להעסקת מורים.

יוסי וסרמן: המנהלים והמורים מבולבלים.

אברהם פורז: יש הבדל בין שכר מורה לשכר מדריך?

יוסי וסרמן: כמובן.

יוסי וסרמן: אני לא יודע בדיוק מי נותן , משרד החינוך או הרשות.

יוסי וסרמן: גם המנהלים לא יודעים - - -

יוסי שריד: יש הרבה גורמי התערבות.

יוסי וסרמן: הייתי בעכו, בכרמיאל, ב-6-7 ישובים.

יוסי וסרמן: אני אומר לך שהמצב גרוע מאוד.

יוסי וסרמן: המנהלים לא מרוצים ומבולבלים.

יוסי וסרמן: המורים מאוד לא מרוצים.

יוסי וסרמן: אין בכלל תשתיות.

אורי אריאל: אני מציע שנערוך סיור.

4400: הזמנתי אותו לסייר איתי והוא סירב.

אברהם פורז: חברי הוועדה ילכו לסייר ונזמין את כולם.

אברהם פורז: הייתי רוצה ליצור אווירה חדשה ביחסים ביניכם לבין המנכ"לית.

יוסי וסרמן: אנחנו חתומים על הסכם קיבוצי.

יוסי וסרמן: לא נוח לנו להיות שותפים למשהו כושל.

יוסי וסרמן: אנחנו רוצים שזה יצליח.

יוסי וסרמן: בכרמיאל אין הזנה, אין שיפור תשתיות, אין אפילו התחלה של שיפור תשתיות.

יוסי וסרמן: נתנו 6-7 שעות לכיתות א' ב', דהיינו במקצועות מסויימים מתפצלים ואחר כך חוזרים ללמוד 40 תלמידים בכיתה אחת.

יוסי וסרמן: זה כל כך גרוע, אז קשה לתאר איך זה יכול להיות יותר טוב.

יוסי וסרמן: עשו את זה כאקט מגמתי, פוליטי, בלי לתכנן מראש.

יוסי וסרמן: בישיבות הלא מעטות שקיימנו, אמרה הגברת תירוש שהיא לא תתחיל שום דבר לפני שיהיו תשתיות ותנאים.

יוסי וסרמן: הכל נעשה כמו בשנות החמישים, רק כדי לומר שעשינו, לעשות וי ולהתקדם קדימה.

יוסי וסרמן: זה לא יילך ככה.

יוסי וסרמן: המורים לא רוצים את זה.

יוסי וסרמן: כשתבקרו, תתרשמו בעצמכם.

יוסי וסרמן: אני מייחל לכך שיהיה שיפור, שהמנהלים והמורים יבינו מה קורה.

יוסי וסרמן: אני לא יודע מי משלם למי?

יוסי וסרמן: האם העיריה משלמת?

יוסי וסרמן: האם המנהל אחראי לשלם?

יוסי וסרמן: הכל מבולבל ולא עשוי כפי שצריך.

יוסי וסרמן: ברמלה, למשל, היה יום חינוך ארוך הרבה שנים.

יוסי וסרמן: הם ויתרו על יום חינוך ארוך בשביל כלום, היות וביום שישי הילדים מסתובבים ברחובות.

אברהם פורז: מה עושים הילדים באירופה ששם כולם לומדים 5 ימים.

אברהם פורז: נקלעתי להלסינקי בחודש אוגוסט.

אברהם פורז: היה שם חג והרחובות היו מלאים בילדים שתויים.

יוסי וסרמן: אתה יודע יפה מאוד שבפינלנד הילדים יכולים לעשות דברים שברמלה הם לא יכולים, ואין צורך לפרט.

יוסי שריד: פינלנד היא במקום ראשון בעולם בהישגים לימודיים.

אברהם פורז: אני ראיתי ילדים שתויים ברחובות ולא אהבתי את זה.

יוסי שריד: הם התלמידים הכי טובים בעולם, הם מבינים מה שמדברים איתם.

יוסי וסרמן: ברמלה עובדים עד 15.30 ועובדי העיריה, אבות הבית והמזכירות מסיימים לעבוד בשעה 14:00.

שמואל הר נוי: זה כך רק השנה?

יוסי וסרמן: כן, זה כך רק השנה.

יוסי וסרמן: 8 שנים יש יום לימודים הארוך, ורק השנה זה כך.

יוסי וסרמן: אנחנו ממתינים עד אחרי החגים.

יוסי וסרמן: יש לנו אחריות על מערכת החינוך כי אנחנו מייצגים את כל עובדי ההוראה, ואנחנו לא נרשה שזה יתנהל בצורה כזאת.

יוסי וסרמן: אנחנו נשמח מאוד שהניסוי הזה יצליח.

רן ארז: אני מתפלא על השאלה ועל ההתפעלות של חבר הכנסת שריד מהפרסומים של אותם ראשי ערים ברדיו.

רן ארז: כבר אמר בן גוריון - - -

יוסי שריד: התפעלתי ועכשיו הסתבר שלא היה ממה להתפעל.

רן ארז: בן גוריון אמר שלא חשוב מי עושה את ההיסטוריה, חשוב מי כותב אותה.

רן ארז: מה אתה מתפלא?

רן ארז: פה כותבים היסטוריה ולכן מדברים כפי שמדברים.

רן ארז: בשיטה שמשרד החינוך עובד אפשר לעשות מחקר ולהצליח בו במאת אחוזים.

רן ארז: למדוד את ידיעות התלמידים במתמטיקה ולהשוות אותם למספרי הנעליים ולהוכיח שבמספר 30 לנעליים הידיעות נמוכות מאשר במספר 40 לנעליים.

רן ארז: כך משרד החינוך עובד.

רן ארז: הוא יורה חץ ואחר כך מסמן את החורים מסביב.

רן ארז: לעצם העניין, ישובים מסויימים שבהם היה יום לימודים ארוך, 6 ימים בשבוע, עברו ליום לימודים ארוך של 5 ימים בשבוע.

רן ארז: שעות של בוקר יום שישי הפכו להיות שעות אחרונות בימים האחרים כאשר אין תנאים פיזיים בבתי הספר כדי שהתלמידים יוכלו להישאר שם.

רן ארז: יתרה מזאת, עושים מפעילות יום שישי חוכא ואיטלולא.

רן ארז: למשל, בישוב מבוסס כמו גדרות, הודיעו לתלמידי כיתות א'-ד' להגיע ביום שישי למתנ"ס.

רן ארז: חיכו שם שני מדריכים ל-250 תלמידים.

רן ארז: הם לא ידעו מה לעשות עם הילדים.

רן ארז: למעשה יש פה שיטה ישראלית ידועה - לתקן תוך כדי תנועה.

רן ארז: לטפל ולשפר תוך כדי תנועה.

רן ארז: השאלה, כמה זמן הולכים?

רן ארז: מה צריך לשפר?

רן ארז: ולאן נגיע?

רן ארז: בדרך שאנחנו הולכים אנחנו עלולים להגיע לכך שהניסוי הזה ייכשל ואנחנו רוצים שהניסוי הזה יצליח כי אנחנו חתומים עליו.

רן ארז: למרות שמשרד החינוך אמור להיות שותף איתנו בהסכם ובניסוי, הוא לא משתף אותנו ועושה דברים על דעת עצמו.

רן ארז: גם הדיונים על רפורמה משותפת ומוסכמת, שהתחייבו בשם ממשלת ישראל, לא מתקיימים.

רן ארז: אין לי ספק שמה שקורה כרגע זה זריית חול בעיני הציבור.

רן ארז: גם אני בודק את הדברים האלה.

רן ארז: יש לנו נציגים בכל אותם 35 ישובים.

רן ארז: אנחנו רואים שיש פה זריית חול ותעמולת שווא לדברים שלא נעשים, או נעשים בצורה עקומה ומנסים לתאר אותם יפה על מנת לומר כמה אנחנו ודואגים לציבור.

רן ארז: ההפך הוא הנכון.

רן ארז: בשלב זה של הניסוי, אנשים נפגעו כתוצאה מהצעדים שנוקט בהם משרד החינוך.

פיני קבלו: אנחנו יושבים סביב שולחן ומנסים להבין את נושא דוברת.

פיני קבלו: אנחנו שוכחים שחלפו רק מספר שבועות וכל דבר שנולד לוקח זמן.

פיני קבלו: צריך לתת לזה זמן.

יוסי וסרמן: מתי זה יהיה?

פיני קבלו: בשיתוף פעולה עם משרד החינוך והרשויות המקומיות ועם תזרימים כספיים שיגיעו בזמן, אני מניח שהתהליך הזה ייכנס.

פיני קבלו: אנחנו מבקשים שבשנה הבאה יורחב הפיילוט למספר גדול יותר של רשויות.

פיני קבלו: לכן, אי אפשר להסיק מסקנות במהלך של חודש ימים.

פיני קבלו: צריך לתת לזה יותר זמן והרשויות יתמודדו עם זה.

פיני קבלו: נושא של יום לימודים ארוך צריך למצוא לו מייד פתרון.

פיני קבלו: אתה נותן שעות לילדים ואם באותן שעות לא תהיה הדרכה או למידה, האלימות בכיתות תגבר כי הילדים משתעממים.

אברהם פורז: מה קורה בימי שישי באותם מקומות שבהם לא לומדים ביום שישי?

פיני קבלו: חלק גדול מההורים לא שולחים בכלל את הילדים.

פיני קבלו: אם הם לא יראו שיש משהו משמעותי הם לא ישלחו את הילדים.

פיני קבלו: ההורים לא ישלחו את הילדים עד שלא תיבנה תוכנית רצינית ליום שישי, כפי שמשרד החינוך והחברה למתנסים התחייבו.

פיני קבלו: לגבי כיתות לימוד, יש צפיפות.

פיני קבלו: אנחנו מזדהים עם ראשי רשויות שיש להם מחסור בכיתות.

פיני קבלו: צריך לזרז את העניין הזה כי זה לוקח זמן.

פיני קבלו: נושא ההזנה: אנחנו רואים קושי רב ברשויות המקומיות - - -

משה גפני: לא הבנתי מה שאמרת בנושא הבינוי?

פיני קבלו: צריך להתחיל לבנות.

פיני קבלו: נדון בזה בישיבה הבאה.

יוסי שריד: אנחנו יודעים כמה הוקצע, אז איך זה יהיה?

פיני קבלו: לגבי נושא ההזנה, אנחנו חוששים שילך ויפחת מספר הילדים שיקבלו הזנה מאחר והרשויות המקומיות והעיריות לא יכולות לעמוד באותו חלק כספי שהוטל עליהן.

פיני קבלו: אנחנו חוששים שהרשויות המקומיות לא יוכלו לממש הלכה למעשה.

יוסי מלכה: אני מייצג ארגון שעוסק בטיפול באנשים מוגבלים.

יוסי מלכה: במצגת שהוצגה נעדר מעמדם המיוחד של תלמידי החינוך המיוחד ובעצם באותם ישובים שמבצעים את הרפורמה, בתי הספר לחינוך מיוחד לא לוקחים חלק.

יוסי שריד: למה?

יוסי מלכה: שלחתי מכתבים לשרה ולמנכ"לית בעניין זה אבל לא קיבלתי תשובה.

4400: מה אתה רוצה לקבל שאין לכם?

יוסי מלכה: תלמידי החינוך המיוחד נהנים מיום לימודים ארוך אך ורק באמצעות משרד הרווחה - באמצעות מועדניות.

יוסי מלכה: המועדוניות פועלות באופן סלקטיבי.

יוסי מלכה: רק קבוצה קטנה מאוד של תלמידים נהנית מהם, בד"כ תלמידים בעלי פיגור בינוני ועמוק.

יוסי מלכה: מדובר פחות או יותר בבייבי סיטר ולא ביום לימודים ארוך.

יוסי מלכה: מאחר ורוב תלמידי החינוך המיוחד אינם נהנים מיום לימודים ארוך.

יוסי מלכה: לפחות פה בחדר אפשר להגיע להסכמה שהתלמידים האלה צריכים להנות מהעדפה.

יוסי מלכה: מן הראוי היה להחיל את הרפורמה גם על ילדי החינוך המיוחד.

יוסי מלכה: מאחר ואני יודע שזה מהלך מורכב, אפשר היה להתחיל בפיילוט.

חזן ושיבו: לצערי כל הנושא של הרפורמה הוא מבולבל.

חזן ושיבו: המנהלים לא יודעים היכן הם עומדים.

חזן ושיבו: ההנחיות יצאו לשטח רק ב-18 לחודש.

חזן ושיבו: צריך להכין את המנהלים לעבודה נכונה אחרת יהיו בעיות של העסקה ומי יהיה אחראי כלפי המורים.

חזן ושיבו: יכול להיות שהמשרד רוצה שכל הנושא ייכשל, לא רוצה שכל כך יצליח, לכן אין לו לו"ז מפורט מתי יעשו השידרוגים בבתי הספר.

חזן ושיבו: אם רוצים שזה יצליח אני רוצה לראות הלו"ז.

זאב פיש: אני מפקח ארצי לבריאות הסביבה במשרד הבריאות אני רוצה להתייחס לנושא ההזנה.

זאב פיש: נערכנו מבחינה מקצועית לכל הנושא הרגיש של פיקוח הזנה במוסדות חינוך.

זאב פיש: הפקנו הנחיות הכי מקצועיות.

זאב פיש: ישבנו אצל חשב משרד החינוך והגענו להסכם שמשרד החינוך יממן מפקחים לביצוע הפיקוח על הדברים האלה.

זאב פיש: עד היום לא קיבלנו שום תשובה.

זאב פיש: יש תזכורות בכל הרמות, גם שלי וגם של אלה מעלי.

זאב פיש: אני רוצה להתריע שללא פיקוח של כוח אדם מקצועי, כפי שסוכם בין משרד החינוך והבריאות, יש פה סכנה ממשית לבריאות התלמידים.

יוסי שריד: אתה יודע שחלק ניכר מקבלני ההזנה הם חברי מרכז הליכוד?

יוסי שריד: אני אומר את זה במלוא הידיעה, מתגלגלים שם מיליונים.

זאב פיש: אני מבקש להתייחס רק לנושא המקצועי.

זאב פיש: למשרד הבריאות יש 7 מפקחים על כל מוסדות החינוך במדינה, כשחצי מהם עובדים לא במשרה מלאה.

זאב פיש: אנחנו מתריעים שאם הנושא הזה לא ימוצה, יש פה בעיה ואנחנו נמצאים בדקה ה-90.

נוח שלו: אני מעריך שאם נציגי הרשויות היו מדברים כאן, תמונת המצב, כפי שמציג אותה משרד החינוך, היתה מתחזקת.

נוח שלו: פיני, צר לי, האינפורמציה שהבאת לגבי יום שישי אינה נכונה.

נוח שלו: ביום שישי, בכיתות א'-ג', נכון לשלב זה פועלים למעלה מ-60%, ויש לי כאן נתונים מדוייקים.

נוח שלו: הפעילות היא פעילות מקצועית מדרגה ראשונה.

נוח שלו: אלה שמפעילים אותה עושים זאת בצורה מקצועית ומעוררת התפעלות במובן של ההתארגנות המהירה.

נוח שלו: לכן אני מציע לבוא ולראות את הדברים בשטח זה הדבר הנכון ביותר ואין לכך תחליף.

אבי גור: אני מייצג את ארגון ההורים הארצי.

אבי גור: כארגון הורים אנחנו רוצים לתת מחמאות למנכ"לית על זה שהיא מובילה תהליך של הזרמת כספים נוספים למערכת החינוך.

אבי גור: אני חושב שהכיוון הוא מבורך ואני מציע שכל מי שיושב כאן סביב השולחן, יתאחד סביב הכיוון של הוספת משאבים לחינוך.

אבי גור: לגבי שעות הלימוד: יש לנו בקשה שייקבעו יעדים ושננסה לפתור בעיות שמשרד החינוך התחיל לפתור בשנים האחרונות.

אבי גור: הדוגמא הכי טובה היא שמשרד החינוך הודיע שהוא ייאבק למען אורח חיים בריא יותר, להורדת ההשמנה של הילדים.

אבי גור: בעבר לא קיבלו חינוך לאורח חיים בריא.

אבי גור: זה תחום שמתפתח בכל העולם ואפשר באותן עלויות להקדיש את השעות האלה לנושא זה, בעזרת משרד הבריאות, משרד החינוך וגורמים נוספים.

אבי גור: יש לנו דאגה מסויימת מכך שהתקציב ליום חינוך ארוך, שבעבר הוקצה לכל השבוע, כרגע מופנה לחמישה ימים וכתוצאה ראינו נסיון בוועדת הכספים, לפני מספר חודשים, להוריד את התקציב הזה.

אבי גור: אנחנו מבקשים שתינתן על זה הדעת.

ענת יעקובוביץ: אני מוועד פעולה של הורי צור הדסה ששייכים למטה יהודה.

ענת יעקובוביץ: מטה יהודה נכנסה באופן גורף לרפורמה ויש שם כמה בתי ספר שאפשר לקנא בהם על הצורה שזה מיושם.

ענת יעקובוביץ: צור הדסה לא בנוי ליום לימודים ארוך.

ענת יעקובוביץ: יש לנו 17 כיתות ושתי כיתות ספח.

ענת יעקובוביץ: יש חצר ענקית בלי שום עץ לצל.

ענת יעקובוביץ: יש מסדרון ארוך שלא מנוצל.

ענת יעקובוביץ: למה להיכנס באופן גורף למשהו שאין בו את התנאים המתאימים?

יוסי שריד: אני רוצה לומר ליושב ראש ועד ההורים ולכל היושבים מסביב לשולחן.

יוסי שריד: מכיוון שמדובר בספין מתקשים לראות את העיקר, וגם אתה מתקשה לראות את העיקר.

יוסי שריד: נניח שבאמת מדובר ב-10%.

יוסי שריד: לא דובים ולא יער – הסכמנו שזה 3%.

יוסי שריד: לא יאמן, אבל יש עוד 95% תלמידים, שנדמה לי שזה הרוב.

יוסי שריד: אני אומר לך, כבוד יושב ראש ועד ההורים, שאתה לא מייצג את ההורים, כי 95% מההורים פתחו השנה עוד שנה שהיא כל כולה קיצוצים.

יוסי שריד: כאשר מקצצים 8 שעות שבועיות לכל תלמיד ותלמידה במדינת ישראל, בעצם מוחקים יום לימודים שלם בכל שבוע, לא יום שלם.

יוסי שריד: אז קודם מחקו יום שלם, ועכשיו מוחקים גם את יום שישי.

יוסי שריד: זאת אומרת, תלמידי ישראל, שכנראה בכל זאת צריכים לקבל חיזוק, לומדים 4 ימים בשבוע.

יוסי שריד: אתה מבין את זה?

יוסי שריד: במקום שמבטלים את יום שישי לומדים 4 ימים בשבוע.

יוסי שריד: לכן אתה לא יודע על מה אתה מדבר, אדוני יושב ראש ועד ההורים.

יוסי שריד: למה השנה נפתחה בתנאים הרבה יותר גרועים?

יוסי שריד: כי יש גם קיצוצים נוספים וכל היושבים סביב שולחן זה יודעים שיש קיצוצים נוספים.

יוסי שריד: אז אנחנו בכלל מסתכלים כל הזמן מתחת אלומת האור, כי שם יש אולי אגורה שחוקה.

יוסי שריד: אבל יש 99% של מערכת החינוך.

יוסי שריד: על מה אתה מדבר?

יוסי שריד: אני רוצה לנסח מחדש את חילוקי הדעות בין המנכ"לית לביני, כי לא תמיד הדברים ברורים.

יוסי שריד: חילוקי הדעות הם בעיקר בעניינים של אמינות.

יוסי שריד: מה לעשות?

יוסי שריד: אני חושב שאמינות חשובה בכל מקרה ובכל תחום אבל כאשר מדובר בתחום החינוך, האמינות חשובה יותר מהרפורמה.

יוסי שריד: פשוט לדבר אמת.

יוסי שריד: אז לו היו אומרים: אנחנו הולכים לניסוי שהוא במימדים מאוד צנועים, 1% מהתלמידים.

יוסי שריד: למה אני אומר 1% מהתלמידים?

יוסי שריד: כי בכל זאת יש חשיבות גם לקצב.

יוסי שריד: כשמתחילים ב-1%, אז בחמש שנים זה 5%.

יוסי שריד: שנה הבאה גם לא יהיו 2%, את זה אנחנו יודעים.

יוסי שריד: העניין מוצג בתשדירי השירות כאילו מדובר במהפכה.

יוסי שריד: כבוד יושב ראש ועד ההורים, אתה יודע שלא בנו, ולא עומדים לבנות.

יוסי שריד: השנה הזאת נפתחת בתנאים של עוד יותר צפיפות.

יוסי שריד: אין ניסים.

יוסי שריד: אם לא בונים לפי הצרכים, ואם הפערים בין הצרכים לבניה הולכים ומתרחבים, רואים את התוצאה בשטח שהיא יותר צפיפות.

יוסי שריד: למה לא אומרים אמת, גברתי המנכ"לית?

יוסי שריד: כי לכל היותר מדובר באחוז אחד.

יוסי שריד: אז תגידי שגם אחוז אחד יותר טוב מאפס אחוזים.

יוסי שריד: אבל זה לא 10% כפי שאמרה שרת החינוך.

יוסי שריד: 67,000 תלמידים זה 3%.

יוסי שריד: אבל זה לא 3% כי בחלק מהמקומות היה כבר קודם יום לימודים ארוך.

יוסי שריד: לכן זה בסך הכל 1%.

יוסי שריד: ראיתי קודם את אנשי אגף הבינוי.

יוסי שריד: צריך להבין שזה בכלל לא שריר ולא קיים וזה חזון לעתיד לבוא.

יוסי שריד: כמה בכלל בונים?

יוסי שריד: הרי היו צריכים לבנות שירותים, פינות עבודה והיו צריכים לבנות חדרים קטנים לכיתות א' וב', והיום למדנו שזה במקום שתי כיתות ל-40 תלמידים יש שתי מורות לאותה כיתה.

יוסי שריד: אני מבקש לקבל את הנתונים האלו.

אורי אריאל: ביקשנו את הנתונים בישיבה הקודמת.

משה גפני: אדוני היושב ראש, גברתי המנכ"לית.

משה גפני: כשאתם הייתם בקואליציה היו 16 קיצוצים בתקציב החינוך ואתם הצבעתם בעד.

משה גפני: אני בקואליציה ואני לא תמיד מצביע בעד.

משה גפני: אם אצלי היו עושים קיצוצים בנושא הזה, הייתי מצביע נגד.

משה גפני: האם את שלמה עם עצמך, כמנכ"לית משרד החינוך, שממשלת ישראל העמידה לרשותך את המשאבים לרפורמה?

משה גפני: יש לי את תקציב המדינה ואני יודע לקרוא אותו.

משה גפני: המציאות היא שמחפשים את המטבע מתחת לפנס ולא מתמודדים עם הבעיה האמיתית של מערכת החינוך.

משה גפני: אנחנו חיים במציאות שבה מחפשים את המטבע מתחת לפנס ואומרים שיש רפורמה ויום לימודים ארוך.

משה גפני: אנחנו לא מתמודדים עם הבעיה האמיתית וממשיכים ללכת לקיצוצים.

משה גפני: אחרי מה שקרה אתמול, האם מישהו מעלה בדעתו שראש הממשלה יביא היום תקציב שבו מערכת החינוך תקבל יותר כסף?

אברהם פורז: אתה בטוח שלימור לבנת תישאר?

משה גפני: עכשיו הדיון הוא התקציב.

משה גפני: לך תדע מה יהיה עם התקציב.

יוסי שריד: פעם חשבתי שהיא שרת חינוך איומה אבל לפחות פוליטיקאית טובה.

יוסי שריד: מהשבוע אני מבין שהיא גם אידיוטית במובן הזה.

4400: איך אתה מרשה שידברו כך על שר בישראל?

אברהם פורז: על שרים מותר, על עובדי ציבור אני מגן.

אורי אריאל: הבעיה שלנו היא התקציב.

אורי אריאל: מה יצא לנו מכל הדיון הזה?

אורי אריאל: צריך לזמן לפה את שר האוצר ואת ראש הממשלה שנתן 100% גיבוי לדוח דוברת והעביר אותו כהחלטת ממשלה.

אורי אריאל: ההחלטה הזאת לא מקויימת וגם לא תהיה מקויימת בתקציב שנה הבאה.

אורי אריאל: אנחנו צריכים לשבת עם שר האוצר ועם ראש הממשלה לישיבה ארוכה עם נקודות ברורות לשנת התקציב הקרובה.

אברהם פורז: עמדתך ברורה ויש בה הגיון.

4400: הציניות חגגה פה ואני מצטערת על כך.

4400: אמרתי בציניות לחבר הכנסת יוסי שריד שהוא יכול לעשות חישובים כרצונו.

4400: אם רוצים לייצר כותרת של 3% אז בסדר.

4400: לפי מיטב ידיעתי 8% מהחינוך היסודי עברו לרפורמה.

4400: ממה נפשך?

4400: אדם רוצח את אביו ואומר: יתום אני.

4400: צריך לזכור שהארגונים עם המאבקים שלהם, וחוסר התמיכה האחר , לא הצלחנו לקבל 1.2 מיליארד שקל למערכת, ולכן קיבלנו את המעט שבמעט.

4400: אני לא מרוצה מזה והייתי רוצה לקבל הרבה יותר.

4400: אבל יש לי 140 מיליון ואני יכולה להתחיל ניסוי - - -

יוסי וסרמן: אבל את חתומה על הסכם.

4400: כל דבר שמתחילים בו הוא ניסוי ולא חשוב איך תקרא לו.

4400: אנחנו מנסים את זה ביחד והזמנתי אותך לבוא ולראות כי זה בחינוך היסודי.

4400: אתה חושב שאני רוצה שהניסוי לא יצליח?

4400: מייחסים לי קונספירציה ומשרד החינוך רוצה שזה לא יצליח.

4400: אם מתייחסים לזה כדבר שאינו בו חדש, וסופרים את מספר הישובים שבו היה יום לימודים ארוך, אז ממה נפשך?

4400: על מה הכעס?

4400: מה?

4400: כשהיה יום חינוך ארוך בישובים, אז כן היו פינות עבודה?

4400: כן היו תשתיות?

4400: למה אז לא זעקתם?

יוסי שריד: הכעס הוא על אחיזת העיניים.

4400: רבותי, תפסיקו עם הציניות.

4400: הציניות היא אם כל חטאת.

4400: בגלל הציניות שלכם ובגלל האנטגוניזם שקיים, השגנו מעט מאוד מתוך מה שיכולנו להשיג.

4400: אז אני אומרת שבין מצב של אפס - - -

יוסי וסרמן: תמיד קל להאשים אחרים.

4400: אני לא מאשימה, אני אשת ביצוע.

4400: נתנו לי 140 מיליון ואני עושה את המיטב.

4400: אתם יודעים להגיד לי איך לעשות מזה יותר טוב?

4400: אז אני מזמינה אתכם.

4400: אתם אפילו לא מוכנים לצאת איתי לשטח.

מוחמד ברכה: הם צריכים לענות לך?

מוחמד ברכה: את הממשלה.

יוסי וסרמן: את לא צריכה לעשות אם אין לך כסף.

יוסי שריד: אל תגידי שאת עושה, כשאת לא עושה.

4400: אני עושה הכי טוב שאני יכולה.

אברהם פורז: האווירה העכורה ביניכם היא מיותרת.

אברהם פורז: גם כשלא מסכימים אפשר לנהל את חילוקי הדעות באופן יותר נינוח.

4400: אומרים שההזנה לא מאורגנת ולא מפותחת, זאת אותה פלטפורמה של קרן רש"י.

4400: שר החינוך לשעבר, שלצערי היה רק פחות משנה שר, הוא זה שהתחיל בפנימיות יום, דבר מבורך.

4400: בדיוק את אותה פלטפורמה ובדיוק את אותו מודל אנחנו מעתיקים.

יוסי שריד: אצלי קבלני ההזנה לא היו ממרכז הליכוד.

4400: אולי הם היו ממרכז מר"ץ, אני לא רוצה להיכנס לזה.

4400: אני לא מחטטת לקרן רש"י מה היא עושה.

4400: המגמה שלנו היא להצליח.

4400: אשמח אם תזמן את כולם ונצא לשטח.

4400: בשלב הבא נרחיב את זה גם לבתי הספר של החינוך המיוחד, לאחר מכן בחטיבות הביניים ולאחר מכן בחינוך העל-יסודי.

4400: אנחנו נצא לשטח, נלמד ונשפר.

אברהם פורז: הישיבה נעולה.